hu hu hu hu hu hu mk hu hu hu hu hu hu hu hu hu hu hu en hu en hu en en
Kosárlabda: a szlovákok legyőzésével kezdett az U20-as férfiválogatott a soproni Challenger-tornán
Az U20-as női kosárlabda-válogatott múlt heti soproni, Challenger-tornagyőzelme után ezúttal ugyanezen korosztály férfi nemzeti csapata következett, a helyszín pedig változatlan maradt. Kovács Adrián együttesének első ellenfele Szlovákia volt a FIBA U20-as európai Challenger-tornáján.
Az MKOSZ tudósítása szerint [1] villámrajtot vettek északi szomszédaink, főként Hronsky volt elemében – három perc játékot követően 9-0-ra vezettek a szlovákok. Ezután Pallai szépen zsákolt egy betörést követően, ettől meg a mieink lendültek játékba – Krasovec triplát, majd duplát is értékesített, másfél perc alatt egalizáltak a fiúk (9-9). Pallai labdaszerzést követő második zsákolásával már a magyaroknál volt az előny, azonban ismét szlovák percek következtek, hullámzott a játék (13-18). Chaban rövid időn belül két labdát is eladott, így sikerült kiegyenlíteni a játékrész végére, keresték a fogást a másikon a felek (18-18).
•  Fotó: FIBA / Tóth Zsombor
A folytatásban Balogh ziccerével ismét vezetett a válogatott, majd Horvath „becsúszó szereléssel” hatástalanította a magyar irányítót – ezt a játékvezetők két büntetővel honorálták. A körmendi Takács Kristóf percei következtek, előbb egy szép floaterrel villant, majd két támadópattanót is szedett, nagy energiákat mozgósított. Meg is lett az eredménye, Pallai hármasával 29-20-ra húzott el a magyar csapat, Helmecy mesternek időt kellett kérnie. Csaknem öt perc telt el a negyedből, de a szlovákok még csak két pontot szereztek, feszes volt a magyar védekezés ebben a periódusban – mindenhová odaértek Baloghék. Valerio-Bodon szabaddobásával 35-20-ra léptünk el, majd újabb két Chaban labdavesztés borzolta az ellenfél idegeit. Hronsky révén zárkóztak valamelyest a szomszédok, de ezzel együtt is 41-32-es előnnyel vonulhattak félidőre honfitársaink.
A fordulás után Hronsky és Matuska jóvoltából közelített Szlovákia, Krasovec ziccere nagyon kellett (50-45). A magyar center kisebb dobópárbajba bonyolódott szlovák „kollégájával”, O’Connell-lel, utóbbi két hármast is a helyére küldött (53-48). Pallai is beszállt egy triplával, a szlovákok azonban hárommal válaszoltak, és átvették a vezetést a negyed második felében kissé tanácstalanná váló magyaroktól (58-60).
Filipovity büntetőivel egalizálta a fiúk a záró etap elején, de a magyarok kinti dobásai nem ültek, 4/21 volt ez a mutató, míg a másik oldalon 9/26. Takács megint jókor lépett elő, kosarával 64-60-as magyar előny szerepelt az eredményjelzőn. Elkezdtek kimaradni a szlovák hármasok, Valerio-Bodon viszont megtalálta a befutó Kármánt, majd a Honvéd centere egy szép „pick and pop” hármast is elsüllyesztett (74-66). A harmadik negyedben látott szlovák triplázás „kihűlt”, de a duplák sem igazán mentek Hronskyéknak – néhány büntetővel igyekeztek zárkózni, de alig két és fél perc volt már csak hátra (74-69). O’Connell tett vissza egy sokadik kísérletet, de ez már nem igazán számított, a záró etapban higgadtabb magyarok megőrizték előnyüket a végső dudaszóig. Összességében három negyedben is kontrollálta a játékot Kovács Adrián gárdája, így győzelemmel kezdte a soproni Challenger sorozatot.
FIBA U20-as európai Challenger-torna, Sopron, 1. játéknap:
Magyarország – Szlovákia 79-74 (18-18, 23-14, 17-28, 21-14)
Magyarország: Balogh 6, Pallai 12/6, Scherer, Valerio-Bodon 8, Krasovec 14/6.
Csere: Filipovity 13, Kass 4, Radics 2, Kármán 5/3, Kovács 7, Neuwirth, Takács 8. Szövetségi edző: Kovács Adrián
További korosztályos hírek KOSÁRLABDÁBAN [3] a sportági aloldalunkon.
Article printed from UtánpótlásSport: https://www.utanpotlassport.hu
URL to article: https://www.utanpotlassport.hu/2021/07/21/kosarlabda-a-szlovakok-legyozesevel-kezdett-az-u20-as-ferfivalogatott-a-soproni-challenger-tornan/
URLs in this post:
[1] Az MKOSZ tudósítása szerint: http://hunbasket.hu/hir/54149/gyozelemmel-kezdett-u20-as-ferfi-valogatottunk-sopronban
Click here to print.
Copyright © 2011 UtánpótlásSport. All rights reserved.